Re bell eo chomet bed ar c’hevredigezhioù e-unan o soursial eus dazont ar yezh. Krog eo ar bed politikel breton da gompren ar roll hollbouezus en deus da c’hoari en ur frammañ ur gwir bolitikerezh yezh. Kement-se a ya d’ober un emdroadur na c’haller ket dioueriñ, ha diskouezet e vez gant Kuzul-rannvro Breizh o tegemer e steuñv Politikerezh yezh e fin 2004, gant ar Mor-Bihan oc’h adtapout e zale, pe gant kumunioù a-leizh o sinañ an emglev Ya d’ar Brezhoneg kaset en-dro gant an Ofis. Koulskoude n’emaomp nemet e deroù un argerzh a ranko kreñvaat ma c’hoantaer cheñch bazh en daboulin evit gwir : alies ne ra an obererezh publik nemet kreñvaat ar skoazell da oberoù bed ar c’hevredigezhioù, hep soursial dre ret eus diorroadur an divyezhegezh war e dachennoù barregezh dezhañ e-unan.